 NA KALUME KAZUNGU WATU watano wameuawa kwa kuchinjwa na nyumba zaidi ya tano zikiteketezwa na washukiwa wa Al-Shabaab waliovamia vijiji vya Salama na Juhudi, tarafa ya Mkunumbi, Kaunti ya Lamu usiku wa kuamkia Jumapili. Magaidi hao waliokuwa wamejihami kwa silaha hatari, ikiwemo bunduki, mapanga na visu waliingia vijijini humo majira ya saa moja na nusu jioni ya Jumamosi, ambapo waliwashurutisha wakazi kutoka kwa nyumba zao na kisha kuwachinja, hasa wanaume. Miongoni mwa waliouawa ni mwanafunzi wa Kidato cha Tatu wa Shule ya Sekondari ya Bakanja eneo la Mpeketoni, Barrack Hussein,19. Mwanafunzi huyo alikuwa amefika nyumbani jioni hiyo kwa likizo ya katikati ya muhula kabla ya kukumbana na mauti yake saa chache baadaye. Kamishna wa Kaunti ya Lamu, Louis Rono alithibitisha mashambulio hayo na kusema kuwa tayari alikuwa njiani kuelekea eneo la tukio. “Sina taarifa za ziada kuhusu shambulio. Niko kwenye harakati za kufika eneo la shambulizi. Nitapata taarifa kamili nikifika huko,” akasema Bw Rono leo Jumapili asubuhi. Akizungumza na Taifa Jumapili aidha, shangazi wa mwanafunzi aliyeuawa, Bi Pamela Akoth Ogutu anasema alikuwa amekaa kwenye uwanja wa nyumba yake majira ya saa mbili usiku akipiga gumzo na amu zake watatu, akiwemo marehemu, nduguye wa kiume, mwingine wa kike na mama jirani kabla ya magaidi zaidi ya 30 kuvamia boma lake ghafla. Bi Ogutu anasema magaidi hao walikuwa wamevalia sare zinazoshabihiana na zile za polisi na jeshi. Wengine walikuwa wamevalia fulana za rangi ya kijani ilhali chini wakijifunga vikoi. Magaidi wote walikuwa wamejihami kwa bunduki aina ya AK47, wakijizungushia mikanda ya risasi na kushika mapanga na visu. “Walifika na kutuamuru sote kulala chini bila kupiga kamsa na kisha baadaye kutueleza kuwa eti wao ni wanamgambo halisi wa Al-Shabaab na kwamba walikuwa wamefika kutuua. Pia walitupokeza ujumbe kumfikishia Rais wetu kwamba hawaridhiki na serikali ya Kenya kufungua mpaka na kuachilia maafisa wa ulinzi kushambulia na kuua watu wao. Baada ya hapo walimkaribia kijana Barrack Hussein na kumfunga Kamba miguuni na mikononi kwa nyuma. Kisha walimfunika uso na kumpiga risasi ya tumbo kabla ya kumchinja shingoni,” akasema Bi Ogutu. Alieleza kuwa baada ya kuona kaka yake ameuawa, mmoja wa amu zake ambaye yuko darasa la nane alitafuta mwanya na kufaulu kutoroka magaidi hao. “Baada ya kumuua kijana wetu, sisi wanawake tuliamriwa kurudi ndani ya nyumba. Magaidi walifululiza hadi kwenye nyumba ninayotumia kama stoo ambapo waliiba vyakula, mbuzi, kuku na simu zangu mbili. Pia nilikuwa na fedha taslimu Sh60,000 ambazo nilikuwa nimezitoa kwa M-Pesa jioni hiyo ya Jumamosi kabla ya shambulio. Magaidi walizichukua na kisha kuiteketeza moto stoo yangu. Magunia zaidi ya 10 ya mahindi, wimbi, mtama na maharagwe yaliungua kwenye stoo hiyo kabla ya magaidi kutokomea kwa majirani ambako pia waliua watu wengine wanne,” akaeleza Bi Ogutu. 